Diari Oficial de la Generalitat Valenciana


Sumari del DOGV 5741, del 14-04-2008 (2008/3492)

Bases i convocatòria de procés selectiu per a cobrir 5 places d'administratiu d'administració general.
------------------------------------------------------------------------------------------------------

### Dades del document

Número de DOGV
:   5741

Data del DOGV
:   14-04-2008

Secció del DOGV
:   II. AUTORITATS I PERSONAL - A) OFERTES D'OCUPACIÓ PÚBLICA, OPOSICIONS I CONCURSOS

Número del document
:   2008/3492


Data del document
:   04-03-2008

Organisme emissor
:   Ajuntament de Rojales

Tipus de document
:   Convocatòria

Anàlisi jurídica

 Descriptors 

:   * Rojales
    * administració local
    * concurs administratiu
    * professió administrativa

Bases i convocatòria de procés selectiu per a cobrir 5 places d'administratiu d'administració general. [2008/3492]  
Bases i convocatòria de proves selectives per a cobrir per promoció interna cinc places d'administratiu vacants en la plantilla de personal funcionari d'este ajuntament i incloses en l'oferta pública d'ocupació de 2008.  
Primera. Objecte de la convocatòria  
L'objecte de la present convocatòria és la provisió de cinc places d'administratiu, vacants en la plantilla de personal funcionari d'este ajuntament i incloses en l'oferta d'ocupació pública de 2008.  
Les places estan classificades en l'escala d'administració general, subescala administrativa (grup C1, d'acord amb la titulació exigida per al seu ingrés) i dotades amb les retribucions bàsiques i complementàries que corresponguen de conformitat amb la legislació vigent i acords municipals.  
El sistema de selecció serà el de concurs i curs selectiu.  
Segona. Condicions dels aspirants  
Per a ser admesos a la realització de les proves selectives els aspirants hauran de reunir els següents requisits en la data en què finalitze el termini d'admissió de sol·licituds:  
a) Ser funcionari de carrera de l'Ajuntament de Rojales, pertanyent al grup D de titulació (C2 segons la Llei 7/2007, de 12 d'abril, de l'Estatut Bàsic de l'Empleat Públic).  
b) Haver prestat servicis efectius almenys dos anys com a funcionari de carrera de l'Ajuntament de Rojales, en el grup D de titulació (C2 segons la Llei 7/2007, de 12 d'abril, de l'Estatut Bàsic de l'Empleat Públic).  
c) Estar en possessió del títol de Batxiller Superior, Batxillerat Unificat Polivalent, Batxiller-LOGSE, Formació Professional de segon grau o equivalent o complides les condicions per a obtindre'l en la data en què finalitze el termini de presentació d'instàncies, o alternativament una antiguitat de 10 anys en un cos o escala del grup D (C2 segons la Llei 7/2007, de 12 d'abril, de l'Estatut Bàsic de l'Empleat Públic), o de cinc anys i la superació d'un curs específic de formació.  
d) No patir cap malaltia ni defecte físic que impedisca l'exercici de les corresponents funcions.  
e) No haver sigut separat per mitjà d'expedient disciplinari del servici a l'estat o a l'administració autònoma o local, ni trobar-se inhabilitat per a l'exercici de les funcions públiques, ni sotmés a cap causa d'incapacitat específica prevista en la legislació vigent.  
Tercera. Instàncies  
Les instàncies per a sol·licitar prendre part en la convocatòria, es dirigiran al president de la corporació i es presentaran en el Registre General d'esta, durant el termini de 20 dies naturals, comptats a partir de l'endemà de la publicació de l'extracte de la convocatòria en el Boletín Oficial del Estado. Les instàncies també podran presentar-se en la forma que determina l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. En este cas, haurà d'estampar-se, en la pròpia sol·licitud, el segell del registre de l'organisme en què es presente o el segell de certificació postal de qualsevol oficina de correus.  
Els aspirants manifestaran en la instància que reunixen totes i cada una de les condicions que s'exigixen en la base segona, referides a la data en què acabe el termini de presentació de sol·licituds i que es comprometen a prestar el preceptiu jurament o promesa. Les expressades condicions hauran de mantindre's al llarg de tot el procés selectiu, durant el qual, en qualsevol moment, podran ser requerits els interessats per a efectuar les comprovacions oportunes.   
A les instàncies s'acompanyarà la documentació següent:  
· Fotocòpia compulsada del títol acadèmic del qual estiga en possessió l'aspirant, dels enumerats en la lletra c) de la base segona, o si no n'hi ha, certificat municipal de comptar amb una antiguitat de 10 anys en un cos o escala del grup D (C2 segons la Llei 7/2007, de 12 d'abril, de l'Estatut Bàsic de l'Empleat Públic), o si no n'hi ha, certificat municipal de comptar amb una antiguitat de cinc anys en un cos o escala del grup D (C2 segons la Llei 7/2007, de 12 d'abril, de l'Estatut Bàsic de l'Empleat Públic) junt amb l'original o fotocòpia compulsada del diploma acreditatiu d'haver superat un curs específic de formació.   
Justificant d'haver ingressat en la CAM, en el compte corrent a nom de l'Ajuntament de Rojales, número 6001-6576-11-2935588538, els drets d'examen, que es fixen en 12,50 euros. Este import només serà tornat en cas de no realització del fet imposable de la taxa per causes no imputables a l'interessat.  
· Documentació acreditativa, en original o fotocòpia compulsada, dels mèrits que hagen de ser valorats en la fase de concurs.  
Quarta. Admissió d'aspirants  
Finalitzat el termini d'admissió d'instàncies, la presidència de la corporació farà pública la llista provisional d'aspirants admesos i exclosos en el Butlletí Oficial de la Província i al tauler d'edictes de l'Ajuntament.  
Durant els 10 dies hàbils següents a la publicació en el butlletí, podran els interessats esmenar els defectes que hagen originat les possibles exclusions, així com presentar al·legacions que es tindran en compte en la resolució per la qual s'eleve a definitiva la relació d'aspirants, que serà feta pública en la forma indicada. Contra esta última resolució es podrà interposar pels interessats recurs de reposició, amb caràcter potestatiu, o bé, directament recurs contenciós administratiu.  
Quinta. Tribunal qualificador  
El tribunal qualificador, estarà constituït de la forma següent:  
President: un funcionari de carrera al servici d'esta o una altra administració.  
Vocals:   
- Un funcionari de carrera al servici d'esta o una altra administració.  
- Un representant de l'administració del Consell de la Generalitat, designat per la Direcció General de l'administració Local, que actuarà a títol individual.  
- Un funcionari de carrera al servici d'esta o una altra administració designat pels delegats de personal de l'Ajuntament de Rojales, que actuarà a títol individual.  
Secretari: el de la corporació, o funcionari en qui delegue.  
La designació dels membres del tribunal, titulars i suplents, es farà pública en el Butlletí Oficial de la Província i al tauler d'edictes de la corporació.  
El tribunal no podrà constituir-se ni actuar sense l'assistència de més de la meitat dels seus membres, titulars o suplents.  
Els membres del tribunal hauran d'abstindre's de formar part d'este, quan concórreguen les circumstàncies previstes en l'article 28 de la Llei de Règim Jurídic de les Administracions Públiques i del Procediment Administratiu Comú o en l'article 13.2 del RD 364/95, de 10 de març.  
Els aspirants podran recusar els membres del tribunal en els termes establits en l'article 29 del mateix text legal.  
El tribunal no podrà aprovar ni declarar que han superat les proves selectives un nombre d'opositors superior al de les places convocades.  
El tribunal podrà disposar la incorporació als seus treballs d'assessors especialistes per a la celebració de les proves, en els termes previstos en el RD 364/95, de 10 de març.  
El tribunal es classifica en la categoria segona als efectes establits en el Reial Decret 462/2002, de 24 de maig, sobre indemnitzacions per raó del servici i percepció de les assistències que corresponguen als seus membres.  
La totalitat dels membres del tribunal hauran de posseir un nivell de titulació igual o superior a l'exigit per a l'ingrés en el cos o escala de què es tracte.  
Sexta. Desenvolupament i publicitat de les bases  
Les bases, una vegada aprovades per decret d'Alcaldia, es publicaran íntegres en el Butlletí Oficial de la Província i en el Diari Oficial de la Comunitat Valenciana  
L'anunci extractat de la convocatòria es publicarà en el Boletín Oficial del Estado.  
L'anunci de la convocatòria, les bases i tots els altres anuncis relatius al desenvolupament d'estes proves es publicaran també al tauler d'edictes de l'Ajuntament, amb informació complementària de l'anterior, si bé els terminis es computaran a partir de la respectiva inserció dels butlletins oficials.  
Sèptima. Fase de concurs   
El tribunal valorarà els mèrits al·legats i justificats documentalment pels aspirants, d'acord amb el barem que figura en l'annex II d'estes bases. El resultat d'esta baremació es publicarà al tauler d'anuncis municipal.  
Octava. Curs selectiu  
Els aspirants seran convocats a la realització d'un curs selectiu que tindrà una duració màxima de 40 hores i versarà sobre les matèries indicades en el temari que figura en l'apartat C de l'annex I d'estes bases. L'assistència al curs és preceptiva, i decauran en el seu dret els aspirants que no assistisquen almenys al 90% de les hores lectives.  
Finalitzat el curs selectiu es realitzarà una prova final davant del tribunal de selecció, sobre el contingut del temari de les matèries impartides en este, que es detallen en l'apartat C de l'annex I de la present convocatòria i consistent a contestar un qüestionari de 50 preguntes amb quatre respostes alternatives, només una d'elles certa, en un temps màxim de 2 hores.   
Qualificació del curs selectiu.   
Durant el desenvolupament del curs s'utilitzarà el sistema d'avaluació continuada pel professorat d'este, que qualificarà cada aspirant entre 0 i 10 punts. El professorat entregarà les qualificacions al tribunal.  
Els membres del tribunal qualificaran la prova final amb una puntuació de 0 a 10 punts.  
La puntuació total del curs selectiu es determinarà per la mitjana aritmètica de les puntuacions obtingudes en l'avaluació continuada i en la prova final.  
Novena. Qualificació final, relació d'aprovats i nomenament  
La qualificació final del procés selectiu es publicarà al tauler d'anuncis municipal i es determinarà per la suma de les puntuacions obtingudes en les fases de concurs i de curs selectiu. En cas d'empat, l'orde s'establirà atenent les puntuacions obtingudes en la fase de curs selectiu, en la valoració del mèrit d'antiguitat, en la valoració del mèrit cursos de formació i en la valoració del mèrit d'altres titulacions superiors.   
El tribunal elevarà a l'autoritat competent per a fer el nomenament una proposta a favor dels cinc aspirants que major puntuació global hagen obtingut, a efectes que es procedisca al seu nomenament com a administratius d'administració general. Es podrà formular proposta de nomenament com a màxim a favor de cinc aspirants.  
A la vista de la proposta formulada pel tribunal qualificador, l'autoritat competent procedirà a efectuar el nomenament corresponent, que es publicarà en el Diari Oficial de la Comunitat Valenciana.  
Deu. Incidències  
El tribunal queda facultat per a resoldre els dubtes que es presenten i prendre els acords necessaris per al bon orde de l'oposició en tot el que no estiga previst en estes bases.  
La convocatòria, les seues bases i tots els actes administratius que es deriven de la mateixa i de l'actuació del tribunal, podran ser impugnats pels interessats, en els casos i en la forma establits en la Llei 30/1992, de 26 de novembre, de Règim Jurídic de les Administracions Públiques i del Procediment Administratiu.  
Onze. Legislació aplicable  
En tot el no previst en les presents bases seran d'aplicació el que disposa la Llei 7/2007, de 12 d'abril, de l'Estatut Bàsic de l'Empleat Públic; Llei 7/1985, de 2 d'abril, de Bases del Règim Local; Llei 30/1984, de 2 d'agost, de Mesures per a la Reforma de la Funció Pública; Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú; Reial Decret Legislatiu 781/1986, de 18 d'abril, pel qual s'aprova el Text Refós de les disposicions legals vigents en matèria de règim local; Decret Legislatiu de 24 d'octubre de 1995, del Govern Valencià, pel qual s'aprova el Text Refós de la Llei de la Funció Pública Valenciana; Decret 33/1999, de 9 de març, pel qual s'aprova el Reglament de Selecció, Provisió de Llocs de Treball i Carrera Administrativa del Personal.  
ANNEX I  
Temari  
A) Matèries comunes  
La Constitució Espanyola  
Tema 1. La Constitució Espanyola de 1978. Estructura i principis fonamentals, drets i deures: la seua garantia i suspensió. Principis rectors de la política social i econòmica. El Tribunal Constitucional i la reforma de la Constitució. La Corona.  
Tema 2. Les Corts Generals. Elaboració de les lleis. Els tractats internacionals, especial referència als tractats de la Comunitat Europea. Òrgans de control dependents de les Corts. El govern i l'administració. Relacions entre el govern i les Corts Generals. El poder judicial.  
Tema 3. Organització territorial de l'estat. Principis generals. L'administració local. Les comunitats autònomes. Distribució competències.  
Organització de l'estat  
Tema 4. L'administració de l'estat: organització central. El Consell de Ministres. El president del govern. Els ministres. Organització perifèrica. Els delegats del govern en les comunitats autònomes. Els governadors civils. Estatut d'Autonomia de la Comunitat Valenciana  
Tema 5. L'Estatut d'Autonomia de la Comunitat Valenciana: aprovació i reforma. Estructura i principis fonamentals. L'administració de la Generalitat: principis generals i organització. Competències de la Generalitat Valenciana, especial referència al règim local.  
Tema 6. Les Corts: composició, constitució i funcions. El president de la Generalitat: funcions. El Consell: composició, estructura i funcions. Altres institucions: el síndic de greuges i el Consell de Cultura. La Sindicatura de Comptes. Règim local.  
Tema 7. El règim local espanyol: evolució històrica. L'administració local en la Constitució de 1978. El principi d'autonomia, el seu significat i abast. Règim jurídic: especial referència a la Llei 7/1985, de 2 d'abril, Reguladora de les Bases de Règim Local. Dret administratiu  
Tema 8. Els conceptes d'administració pública i dret administratiu. La submissió de l'administració al dret. L'ordenament jurídic administratiu: fonts. El reglament: concepte, naturalesa i classes. Límits de la potestat reglamentària. La jurisdicció contenciosa administrativa.  
Tema 9. Hisenda pública: principis constitucionals. Recursos: classes i elements. Gestió. Recaptació i inspecció dels tributs. Recursos de l'administració de l'estat i de la Generalitat Valenciana. Òrgans de l'administració tributària de l'estat i de la Generalitat Valenciana.  
B) Matèries especifiques d'aprofundiment de les matèries comunes  
Tema 10. Les fonts de l'ordenament jurídic local. La legislació estatal sobre règim local: Llei 7/1985, de 2 d'abril, Reguladora de les Bases del Règim Local. Contingut, àmbit d'aplicació i principis generals. Reial Decret Legislatiu 781/1986, de 18 d'abril, pel qual s'aprova el text refós de les disposicions legals vigents en matèria de règim local. Normes reglamentàries. Legislació autonòmica sobre règim local.  
Tema 11. La potestat reglamentària de les entitats locals: òrgans titulars. Bans. Reglaments i ordenances: classes, procediment, elaboració i aprovació. La publicació de les normes locals. Límits de la potestat reglamentària local.  
Tema 12. Les entitats locals: classes i potestats. El municipi. Concepte i elements. La província. Òrgans de govern i administració. Les mancomunitats. Les àrees metropolitanes. Altres entitats locals. Les competències de municipis i províncies. La coordinació. Les competències delegades. El mapa d'entitats locals de la Comunitat Valenciana i la tipologia municipal.  
Tema 13. Potestat d'autoorganització de les entitats locals. Òrgans necessaris i complementaris. L'alcalde. Els tinents d'alcalde. El ple. La junta de govern local. Les comissions informatives i altres òrgans complementaris. El reglament orgànic municipal.  
Tema 14. Règim de funcionament dels òrgans de govern del municipi. Règim de sessions i de votació. Informació i participació ciutadana.  
Tema 15. Intervenció dels ens locals en l'activitat dels particulars: principis i límits.  
Tema 16. Les llicències. Potestat sancionadora i procediment sancionador. L'activitat de foment. Les subvencions.  
Tema 17. Els servicis públics municipals. Servicis obligatoris. Peculiaritats dels distints modes de gestió. Iniciativa pública en l'activitat econòmica. Plans provincials. Fórmules associatives de municipis per a la prestació de servicis.  
Tema 18. El planejament urbanístic. Execució del planejament i sistemes d'actuació. Classificació del sòl. Règim jurídic del sòl urbà i urbanitzable. Règim jurídic del sòl no urbanitzable. El patrimoni municipal del sòl. L'expropiació forçosa.  
Tema 19. Drets i deures del personal al servici de les entitats locals. Les retribucions. El règim de la Seguretat Social del personal al servici de l'administració local. El règim disciplinari.  
Tema 20. Recursos de les hisendes locals: enumeració i concepte. Principis generals. Imposició i ordenació dels tributs locals. Ordenances fiscals: contingut i aprovació. Reclamacions i recursos en matèria tributària.  
Tema 21. L'autonomia financera de les entitats locals. La Llei Reguladora de les Hisendes Locals: contingut, principis generals i dret transitori. La coordinació de la hisenda estatal, autonòmica i local. El pressupost municipal: contingut, aprovació, execució i liquidació. Modificació de crèdit. L'estructura pressupostària.  
Tema 22. L'ordenament comunitari. Formació i caràcter. Tractats i drets derivats. Dret comunitari i dret dels països membres. Dret comunitari i comunitats autònomes. Origen, evolució i institucions de les comunitats europees. Especial referència a l'Acta Única Europea i al Tractat Maastricht.  
C) Matèries especifiques relacionades amb el lloc de treball  
Tema 23. Els béns de les entitats locals. Règim jurídic dels béns de domini públic i dels béns patrimonials.   
Tema 24. Principis generals de la contractació administrativa local. Formes de selecció del contractista. Drets i obligacions de les parts. La revisió de preus i altres alteracions contractuals. Compliment i incompliment dels contractes administratius. La invalidesa dels contractes administratius i la seua resolució.  
Tema 25. L'acte administratiu: concepte, elements i classes. Validesa i eficàcia. Silenci administratiu: concepte, naturalesa i efectes. Execució dels actes administratius.  
Tema 26. El procediment administratiu: concepte. La Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Els subjectes. Les fases del procediment administratiu. Procediments especials.  
Tema 27. Els recursos administratius: concepte i classes. Revisió d'ofici. La jurisdicció contenciosa administrativa. Les parts. Actes impugnables. Idea general del procés. Hisenda pública i administració tributària  
Tema 28. Procediment administratiu en l'administració local. Particularitats dels actes dels òrgans col·legiats. Certificacions. Notificació dels actes administratius: reclamacions i recursos. Principis generals de la normalització del llenguatge administratiu: ús no sexista. L'ús oficial del valencià. La Llei de la Generalitat d'Ús i Ensenyança del Valencià.  
Tema 29. Règim jurídic del personal al servici de l'administració local. Plantilles. Funcionaris de carrera. Classes de funcionaris. Oferta pública d'ocupació. Selecció i provisió. El personal laboral, interí i eventual.  
Tema 30. Procediments de gestió de recursos humans. Adquisició i pèrdua de la condició de funcionari. Situació administrativa dels funcionaris de carrera: supòsits i efectes de cada una d'elles.  
Tema 31. Retribucions de funcionaris i del personal laboral en l'administració local. Vacacions, permisos, llicències i comissió de servicis. Nòmines. Altes i baixes i la seua justificació. Sous, triennis, pagues extraordinàries, complements, altres remuneracions. Meritació i liquidació de drets econòmics. Pagament de les retribucions del personal en actiu. Pagament per transferència i pagament per xec nominatiu. El règim de Seguretat Social dels funcionaris. La seua acció protectora.  
Tema 32. Règim jurídic dels impostos locals, taxes, contribucions especials i preus públics. Les tarifes dels servicis públics. La gestió, recaptació i inspecció dels tributs locals. El procediment de recaptació.  
Tema 33. Els crèdits pressupostaris i les fases de gasto públic. L'ordenació del pagament. Control i intervenció del gasto i règim de comptes.  
Tema 34. Gastos per a la compra de béns i servicis. Gastos de transferències: corrents i de capital. Gastos d'inversió. Pagaments: concepte i classificació. Pagaments per obligacions pressupostes. Pagaments en ferm i a justificar. Justificació de lliuraments.  
Tema 35. La comptabilitat com a instrument de gestió econòmica. L'obertura de la comptabilitat, els llibres. El balanç i tancament de la comptabilitat.  
Tema 36. Introducció a la comunicació. La comunicació humana: el llenguatge com a mitjà de comunicació. Diferència entre informació i comunicació. Tipus de comunicació.  
Tema 37. Concepte de document. Anàlisi documental: documents oficials. L'expedient administratiu: la seua formació. Documentació de suport informàtic. Disposicions legals sobre normalització i documentació administrativa. Escrits oficials.  
Tema 38. Registre de documents. Registre general: d'entrada i eixida de documents. Els assentaments de registre. Requisits dels documents enregistrables. Repartiment i classificació de documents.  
Tema 39. Concepte d'arxiu. Funcions de l'arxiu. Classes d'arxiu. Especial consideració a l'arxiu de gestió. Criteris d'ordenació de l'arxiu.  
Tema 40. Concepte d'informàtica. Arquitectura d'ordinadors: la unitat central de procés. La memòria central, la unitat aritmètica i lògica. Evolució de l'estructura dels ordinadors.  
ANNEX II  
Barem de mèrits per a la fase de concurs  
Es valoraran els següents mèrits, sempre referits a la data de publicació de l'extracte de la convocatòria en el Boletín Oficial del Estado:  
A) Titulació acadèmica: per estar en possessió d'una titulació acadèmica superior a l'exigida en la base segona lletra c): 2 punts.   
B) Cursos de formació i perfeccionament. Els cursos de formació i perfeccionament relacionats amb les matèries del programa, dels quals els interessats posseïsquen certificat o credencial d'assistència, convocats o homologats per centre o organisme públic especialitzat, amb duració igual o superior a 15 hores, es valoraran segons la següent escala, amb un màxim de 4 punts:  
De 100 o més hores: 1 punt.  
De 75 a 99 hores: 0,75 punts.  
De 50 a 74 hores: 0,50 punts.  
De 25 a 49 hores: 0,25 punts.  
De 15 a 24 hores: 0,15 punts.  
C) En este apartat no es puntuaran els cursos de valencià ni d'idiomes comunitaris. Tampoc es puntuaran els cursos d'una carrera acadèmica; doctorat; ni d'instituts universitaris, quan estos formen part del pla d'estudis del centre; ni els cursos de preparació o formació relacionats amb processos d'especialització i de selecció d'empleats públics, de promoció interna, de plans d'ocupació i d'adaptació del règim jurídic del personal a la naturalesa jurídica dels llocs de treball.  
D) Antiguitat: es valorarà l'antiguitat del funcionari en cossos o escales inclosos en l'àmbit d'aplicació de la Llei 30/1984, de 2 d'agost, tenint en compte els servicis efectius prestats i reconeguts fins a la data de publicació d'esta convocatòria a l'empara de la Llei 70/1978, de 26 de desembre, a raó de 0,50 punts per cada any complet de servicis, fins a un màxim de 13 punts.  
E) Valencià. El coneixement del valencià es valorarà fins a un màxim de 0,50 punts, amb l'acreditació prèvia d'estar en possessió del certificat expedit o homologat per la Junta Qualificadora de Coneixements de Valencià, puntuant-se únicament el nivell més alt de coneixements de valencià que es posseïsca d'acord amb l'escala següent:  
Coneixement oral: 0,20 punts.  
Grau elemental: 0,30 punts.  
Grau mitjà: 0,40 punts.  
Grau superior: 0,50 punts.  
E) Idiomes d'altres països de la Unió Europea. Es valorarà amb 0,10 punts cada curs superat d'un idioma d'un altre país de la Unió Europea impartit per l'Escola Oficial d'Idiomes. Fins a un màxim de 0,50 punts.  
El màxim de puntuació a obtindre en esta fase de concurs serà de 20 punts.  
Rojales, 4 de març de 2008.- L'alcalde: Antonio Martínez Cánovas.